b'\n_START_ARTICLE_\nTransilvaania v\xc3\xbcrstkond (1570\xe2\x80\x931711)\n_START_SECTION_\nTransilvaania v\xc3\xbcrstkond\n_START_PARAGRAPH_\nSajandeid valitsesid t\xc3\xa4na Transilvaaniana tuntud ala mitmed erinevad rahvad, alates roomlastest, madjaritest, Habsburgidest ja Osmanitest kuni valahhideni. Transilvaania v\xc3\xbcrstkond loodi aastal 1570, kui J\xc3\xa1nos II loobus Speyeri lepinguga (j\xc3\xb5ustati aastal 1571) n\xc3\xb5udmisest olla Ungari kuningas, kuid ta sai Transilvaania v\xc3\xbcrstiks. Leping tunnistas ka, et Transilvaania v\xc3\xbcrstkond kuulub avalik-\xc3\xb5iguslikus m\xc3\xb5ttes Ungari kuningriiki.\n_START_SECTION_\nRahvastik\n_START_PARAGRAPH_\nAastani 1691 valitses Transilvaaniat Unio Trium Nationum; kolm riikimoodustavat rahvust olid ungari aadel, saksi linnakodanikud ja seekeli talupoeg-s\xc3\xb5durid, kusjuures peamine rahvus, \xc3\xb5igeusklikud rumeenlased, olid mistahes kodaniku- ja poliitilistest \xc3\xb5igustest ilma j\xc3\xa4etud._NEWLINE_"Kolme rahvuse" koalitsioon s\xc3\xa4ilitas oma seadusliku esindusmonopoli v\xc3\xbcrsti alluvuses, nagu enne keskaegse Ungari kuningriigi l\xc3\xb5henemist. Dennis P. Hupchicki j\xc3\xa4rgi, kuigi ungari avamaalaste ja seekeli m\xc3\xa4gilaste vahel oli juhuslikke kokkup\xc3\xb5rkeid, olid nad \xc3\xbchendatud "madjarite" alla ja moodustasid sakside toetusega \xc3\xbchisrinde valdavalt rumeenlastest talupoegade vastu._NEWLINE_Ametlikke rahvaloendusi infoga Transilvaania rahvastiku kohta on l\xc3\xa4bi viidud 18. sajandist, kuid rahvuslik koostis oli erinevate kaasaegsete hinnangute subjekt._NEWLINE_Antun Vran\xc4\x8di\xc4\x87 (Antonius Verancsics) (1504\xe2\x80\x931573) kirjutas Transilvaania asukate ja rumeenlaste kohta: "maa on asustatud kolme rahvusega, seekelid, ungarlased, saksid; ma lisaks veel rumeenlased, kes, kuigi on pigem arvukamad [teistest(?)], ei oma vabadust, aristokraatiat, isiklikku vabadust, peale v\xc3\xa4ikese hulga, kes elavad Ha\xc5\xa3egi ringkonnas, kus oli nende jutu j\xc3\xa4rgi Decebaluse pealinn, ja kes said siin s\xc3\xbcndinud J\xc3\xa1nos Hunyadi ajal aristokraadi staatuse, kuna osalesid alati v\xc3\xb5itluses t\xc3\xbcrklaste vastu. Teised [rumeenlased] on k\xc3\xb5ik lihtinimesed, ungarlaste p\xc3\xa4risorjad ja neil pole oma kohta, levinud k\xc3\xb5ikjale, \xc3\xbcle kogu maa" ja elasid "\xc3\xb5nnetut elu"._NEWLINE_Dennis P. Hupchicki j\xc3\xa4rgi olid rumeenlased arvukaim rahvas piirkonnas Stefan Batory valitsusajal (16. sajand). George W. White j\xc3\xa4rgi moodustasid aastal 1600 rumeenlased, kes olid peamiselt talupojad, rohkem kui 60% rahvastikust. Seda teooriat on toetanud Ion Ardeleanu, kes m\xc3\xa4rgib, et rumeenlased moodustasid Mihai Vapra ajal "\xc3\xbclekaaluka enamuse"._NEWLINE_Teisest k\xc3\xbcljest kinnitavad K\xc3\xa1roly Kocsis ja Eszter Kocsisn\xc3\xa9 Hodosi, et ungarlased oli k\xc3\xb5ige t\xc3\xa4htsam etniline r\xc3\xbchm enne 17. sajandi teist poolt, kui rumeenlased neid \xc3\xbcletasid. Nad v\xc3\xa4idavad j\xc3\xa4rgmist rahvastiku struktuuri: aastal 1595, kogu rahvaarvust 670 000 olid 52,2% ungarlased, 28,4% rumeenlased, 18,8% sakslased. Aastal 1660 elas Mikl\xc3\xb3s Moln\xc3\xa1ri j\xc3\xa4rgi v\xc3\xbcrstkonnas (sealhulgas Partium) 955 000 inimest ja rahvastik koosnes 500 000 ungarlasest (sealhulgas 250 000 seekelit), 280 000 rumeenlasest, 90 000 sakslasest ja 85 000 serblasest, ukrainlasest ja muust._NEWLINE_Aastal 1720 olid kogurahvastikust 806 221 inimest 49,6% rumeenlased, 37,2% ungarlased, 12,4% sakslased. Benedek Jancs\xc3\xb3 hinnangul oli 18. sajandi alguses Transilvaanias 250 000 rumeenlast, 150 000 ungarlast ja 100 000 saksi.'